Michel Blavet

Michel Blavet (1700–1768) var en fransk fløytevirtuos og komponist.

 Biografi 
Selv om Blavet lærte seg å spille svært mange instrumenter, spesialiserte han seg på fløyte (som han holdt til venstre, dvs motsatt av hva dagens fløytister gjør) og fagott. Allerede i ung alder ble han regnet som Frankrikes beste fløytist. Han var berømt både for tonen og for en perfekt intonasjon selv når han spilte i vanskelige tonearter.

23 år gammel fikk Blavet stilling som førstefløytist ved operaen i Paris. I 1732 ble han musikalsk leder hos greven av Clermont, en stilling han hadde til sin død i 1768. Dessuten ble han i 1738 medlem av det kongelige kapell i Versailles, og i 1740 trådte han inn i operaorkesteret i Paris.

Komponister som Johann Joachim Quantz og Georg Philipp Telemann hadde stor aktelse for Blavet. Den ivrige amatørfløytisten kong Fredrik den store av Preussen tilbød Blavet en høythengende stilling ved sitt hoff, men Blavet avslo og Quanz tok jobben etter at lønnstilbudet var blitt betraktelig høynet.

 Verk 
Blavet skrev mest for tverrfløyte.
 seks sonater for to fløyter uten bass op. 1 (1728)
 tolv sonater for fløyte og continuo op. 2 (1732)
 tredje sonatenbok (1740)
 Konsert i a-moll for fløyte og strykere (uten bratsj) (1745, gjenoppdaget i 1954). 
 fire operaer, hvorav bevart: Le Jaloux Corrigé (1752). Med den var Blavet den første komponist av en fransk komisk opera;
 ikke bevart er Blavets i sin samtid berømte kvartetter for fløyte, fiolin, viola da gamba og continuo.

Et utvalg av Blavets sonater ble nyutgitt i England allerede i 1908. Flere av Blavets komposisjoner er også gitt ut for blokkfløyte.

 Media 

 Referanser 

 Eksterne lenker 


 Biografi og verkliste (tysk)
 Michel Blavet på flutehistory.com


Kategori:Barokkomponister
Kategori:Franske komponister
Kategori:Operakomponister
Kategori:Franske fløytister
Kategori:Personer fra Besançon